**Torstein Egeland** (født 1951) er en pensjonert norsk lege og professor ved henholdsvis Oslo universitetssykehus, Rikshospitalet og Universitetet i Oslo. Han har forsket på immunologi, hovedsakelig hematopoietiske (bloddannende) stamceller og transplantasjonsimmunologi.

Virke
-----

Torstein Egeland ble utdannet lege ved Háskóli Íslands (Universitetet i Reykjavik) i 1976 og fikk norsk legeautorisasjon i 1978. Han tok den medisinske doktorgraden i 1984 ved Universitetet i Oslo. Han ble spesialist i immunologi og transfusjonsmedisin 1990, overlege ved Seksjon for transplantasjonsimmunologi ved Oslo universitetssykehus – Rikshospitalet i 1992 og professor II ved Universitetet i Oslo i 2012. Pensjonert i 2018. Han har publisert over 125 vitenskapelige artikler.

Etter å ha vært *visiting scientist* ved Fred Hutchinson Cancer Research Center i 1988, etablerte Egeland i 1990 Det norske benmargsgiverregisteret, som han var leder for frem til han ble pensjonist. Han satt i styret for World Marrow Donor Association (WMDA) i en årrekke, og var president der fra 2005 til 2010. I 2011 etablerte han Group of European Medium-sized Registries (GEMS) under WMDA.

I flere år fra 2004 var Egeland medlem av et råd for bioteknologi ved Helsedirektoratet. I perioden 2008–2014 var han medlem avpreimplantasjonsdiagnostikknemnda (PGA-nemnda).

Egeland har siden 2014 vært medisinsk-faglig rådgiver og foreleser ved Augusta Victoria Hospital i Øst-Jerusalem.

Det norske benmargsgiverregisteret har vervet og HLA-typet (vevstypet) om lag 50 000 givere som har sagt seg villige til å gi stamceller til pasienter som trenger stamcelletransplantasjon (benmargstransplantasjon). Allogen stamcelletransplantasjon, hvor en pasient får hematopoietiske stamceller fra en frisk person, er en livreddende behandling for pasienter med viss typer av leukemi, lymfom, og andre alvorlige blod- og immunsviktsykdommer. Per oktober 2023 har Det norske benmargsgiverregisteret funnet en ubeslektet donor for mer enn 1 600 norske og om lag 700 utenlandske pasienter, slik at disse pasientene kunne få behandling med stamcelletransplantasjon. I tillegg benyttes Det norske benmargsgiverregisteret til å finne HLA-forlikelige blodplategivere for pasienter som trenger blodplater, men som har ulike antistoffer som vanskeliggjør blodplatetransfusjon.

Utmerkelse
----------

Kongen utnevnte Torstein Egeland til ridder av St. Olavs orden i 2015 «for hans pionerinnsats for benmargstransplantasjon». Nordisk Astra-Syntex Revmatologifond 1982.[*klargjør*]

Referanser
----------

1. ↑   Tidsskrift for Den norske legeforening, verkets språk norsk, tidsskriftet.no, besøkt 30. oktober 2023[Hentet fra Wikidata]
2. ↑  Háskólabókasafn, Landsbókasafn Íslands-. «Tímarit.is». *timarit.is* **(islandsk)**. Besøkt 30. oktober 2023.
3. 1 2 3  Larsen, Øivind (1986). *Norges Leger*. Oslo: Den norskelægeforening. s. 255. ISBN 82-70-54038-2.
4. ↑  Egeland, Torstein (1983). *Immunological Activities in Rheumatoid Arthritis*. Oslo: Institute of Immunology and Rheumatology, Rikshospitalet, and Oslo Sanitetsforening Rheumatism Hospital.
5. ↑  «Torstein Egeland». *tidsskriftet.no*. Tidsskrift for Den norske legeforening. Besøkt 30. oktober 2023.
6. ↑  Institutt for klinisk medisin. «Vitenskapelig ansatte: Torstein Egeland, Avdeling for immunologi og transfusjonsmedisin». Universitetet i Oslo. Besøkt 30. oktober 2023.
7. ↑  «Torstein Egeland». Cristin, Current Research Information System In Norway. Besøkt 30. oktober 2023.
8. ↑  «Det norske benmargsgiverregisteret». *www.oslo-universitetssykehus.no*. Besøkt 30. oktober 2023.
9. 1 2  «Allogen stamcelletransplantasjon». *www.oslo-universitetssykehus.no*. Besøkt 30. oktober 2023.
10. ↑  «Utnevnelse til St. Olavs Orden». *www.kongehuset.no* **(norsk)**. Besøkt 30. oktober 2023.